Մի կողմից ամեն կերպ փորձ է արվում հանրային ընկալման մեջ գետնին հավասարեցնել Երեւանում տեղի ունեցած զորահանդեսի նշանակությունը, ասելով՝ «Իսկանդերները Հայաստանին չեն պատկանում», «դրանք միայն մուլյաժներ էին» եւ այլն: Մյուս կողմից էլի փորձ է կատարվում ցուցադրել սեփական ռազմական դոմինանտությունը եւ այդ կերպ կոմպենսացնել հանրային ընկալման մեջ «Իսկանդերների» առկայության փաստը: Ադրբեջանում ձեւավորվում է մեկ նոր բարդույթ, «Իսկանդերի» բարդույթը: Բաքվում սեպտեմբերի 27-30-ին անցկացվող միջազգային ռազմական ADEX-2016 ցուցահանդեսի շրջանակներում կատարվող միջոցառումների մի զգալի մասը, ըստ ադրբեջանական աղբյուրների մատուցած լրատվության, վերածվել է Հայաստանի հասցեին ռազմական հռետորաբանության «արտահոսքի»: Գործիքակազմը նույնն է, հիմնավորումները՝ եւս: Ամեն ինչ պտտվում է «մենք շատ փող ունենք եւ կարող ենք շատ զենք գնել» թեզի շուրջ: